**A Kormány**

**…../2017. (…..) Korm. rendelete**

**a külföldi bizonyítványok és oklevelek elismeréséről szóló 2001. évi C. törvény hatálya alá tartozó ügyekben eljáró hatóságok kijelöléséről, valamint a nyilatkozattételi kötelezettség alá eső szolgáltatások felsorolásáról szóló 33/2008. (II. 21.) Korm. rendelet módosításáról**

A Kormány a külföldi bizonyítványok és oklevelek elismeréséről szóló 2001. évi C. törvény 67. § (1) bekezdés c) pontjában foglalt felhatalmazás alapján, az Alaptörvény 15. cikk (1) bekezdésében foglalt feladatkörében eljárva, a következőket rendeli el:

1. **§**

(1)A külföldi bizonyítványok és oklevelek elismeréséről szóló 2001. évi C. törvény hatálya alá tartozó ügyekben eljáró hatóságok kijelöléséről, valamint a nyilatkozattételi kötelezettség alá eső szolgáltatások felsorolásáról szóló 33/2008. (II. 21.) Korm. rendelet (a továbbiakban: Korm. rendelet) a következő 5/C-5/F. §-sal egészül ki:

**„**5/C. §(1)Az elismerési és a honosítási eljárás megindítására irányuló, az eljáró hatósághoz benyújtandó kérelemhez az ügyfélnek mellékelnie kell

*a)* az eredeti bizonyítvány vagy oklevél hiteles másolatát, illetve, az eredeti oklevéllel azonos okirat (másodlat) hiteles másolatát,

*b)* a külföldi oktatási intézmény által kiállított olyan okirat — így különösen leckekönyv, ellenőrző könyv, tantárgyháló — hiteles másolatát, amely hitelt érdemlően igazolja a tanulmányok időtartamát, és a bizonyítvány vagy oklevél megszerzése érdekében előírt tanulmányi követelmények (a hallgatott tárgyak, vizsgák, szakdolgozatok, záróvizsgák, stb.) sikeres teljesítését,

*c)* az *a)* és *b)* pontban megjelölt okiratok magyar nyelvű hiteles fordítását, és

*d)* ha az eljárásért díjat kell fizetni, annak igazolását, hogy a kérelmező a díjat megfizette.

(2) Az eljáró hatóság az elismerési és a honosítási eljárás során az ügyfelet felhívhatja arra, hogy

*a)* mutassa beaz (1) bekezdés *a)* és *b)* pontjaiban meghatározott dokumentumok eredeti okiratát,

*b)* mutassa be a bizonyítvány vagy az oklevél megszerzésére irányuló tanulmányait megelőzően folytatott tanulmányainak igazolására szolgáló bizonyítványainak, okleveleinek másolatát, illetve

*c)* nyújtson be olyan, a külföldi oktatási intézmény által kiállított okirat másolatát, amelyből az intézmény, szak tanulmányi rendje, tanulmányi programja megismerhető, ha a kérelem mellékleteként benyújtott okiratok nem nyújtanak elegendő információt az elbírálásához.

(3) Az eljáró hatóság előírhatja, hogy az ügyfélnek a (2) bekezdés *b)-c)* pontjában meghatározott okiratok hiteles másolatát, illetve hiteles fordítását is be kell nyújtania.

(4) Az eljáró hatóság kivételes méltányosságból felmentheti az ügyfelet a (1) bekezdésben meghatározott okiratainak benyújtása alól, ha az ügyfél menekült, menedékes vagy befogadott, az elismerést továbbtanulási céllal kéri, és az ügyfél bizonyítja vagy valószínűsíti, hogy okiratai neki fel nem róható okból nem állnak rendelkezésére.

5/D. §(1) Az eljáró hatóság internetes honlapján közzéteszi azoknak a nyelveknek a felsorolását, amelyek esetében nem hiteles fordítást is elfogad.

(2) Ha az (1) bekezdés szerinti nem hiteles fordítás pontosságával kapcsolatban kétség merül fel, akkor az eljáró hatóság tizenöt napos határidő megállapításával felhívja az ügyfelet a fordítás pontosítására. Ha az ügyfél a felhívásnak nem tesz eleget, vagy az újabb fordítás sem alkalmas arra, hogy a döntés alapjául szolgáljon, akkor az eljáró hatóság hiteles fordítás beszerzése iránt intézkedik, amelynek a költségeit az ügyfél viseli. Amennyiben az okirat hiteles fordítása nem szerezhető be, az eljáró hatóság az eljárást megszünteti.

(3) Az Etv. Harmadik rész szerinti eljárásban az eljáró hatóság angol nyelvű okiratok esetén nem hiteles fordítást is elfogad.

5/E. § (1) Az elismerési és honosítási eljárásban a külföldön kiállított bizonyítvány vagy oklevél magyar külképviseleti hatóság felülhitelesítése nélkül is bizonyító erővel rendelkezik. Ha a külföldi bizonyítvány vagy oklevél hitelessége vagy jogi hatálya nem állapítható meg, az eljáró hatóság előírhatja, hogy a bizonyítványt vagy az oklevelet külföldi illetékes hatóság felülhitelesítse, illetve az ügyfél nyújtson be olyan, külföldi illetékes hatóság által kiállított igazolást, amely tanúsítja, hogy a bizonyítvány vagy az oklevél az ügyfelet külföldön szabályozott szakma gyakorlására jogosítja fel.

(2) Az Etv. Harmadik rész hatálya alá tartozó eljárások kivételével, amennyiben az ügyfél által benyújtott okiratok valódisága tekintetében kétség merül fel, vagy az ügyfél az oklevél elismeréséhez vagy honosításához szükséges okiratokkal nem rendelkezik, és azok, az eljáró hatóság megítélése szerint az ügyfél által nem, vagy nehezen szerezhetők be, az eljáró hatóság megkeresést intézhet az illetékes külföldi intézményhez, szervezethez vagy hatósághoz. Ha olyan külföldi bizonyítvány vagy oklevél jogi hatályát kell megállapítani, amelyet valamely, a 2001. évi XCIX. törvénnyel kihirdetett, a felsőoktatási képesítéseknek az európai régióban történő elismeréséről szóló, 1997. április 11-én, Lisszabonban aláírt Egyezményt (a továbbiakban: Lisszaboni Egyezmény) magára nézve kötelezőnek elismerő államban állítottak ki, az eljáró hatóság a megkeresést a Lisszaboni Egyezmény IX.2. Cikke szerinti külföldi információs központhoz intézi.

(3) Ha külföldi oktatási intézmény vagy hatóság hazai bizonyítvánnyal vagy oklevéllel kapcsolatban hazai oktatási intézményt vagy hatóságot keres meg, a hazai oktatási intézmény vagy hatóság a megkeresésnek közvetlenül tesz eleget.

**5/**F. **§** E rendelet alkalmazásában

1. Hiteles fordítás:
2. az Országos Fordító és Fordításhitelesítő Iroda hiteles fordítása és a hitelesítési záradékával ellátott fordítás,

*ab)* a magyar külképviseleti szerv hitelesítési záradékával ellátott fordítás,

*ac)* a magyar közjegyző hitelesítési záradékával ellátott fordítás, továbbá

*ad)* az a magyar nyelvű fordítás, amely hitelesnek minősül valamely tagállam joga szerint;

1. Hiteles másolat:

*ba)* az eljáró hatóság által az eredeti okiratról készített másolat,

*bc)* az a másolat, amely hitelesnek minősül valamely tagállam joga szerint, továbbá

*bd)* a jogszabály által hitelesnek minősített másolat;

1. Tagállam: az Etv. 28. § (1) bekezdésében meghatározott állam.”
2. §

(1) E rendelet a kihirdetését követő 8. napon lép hatályba, rendelkezéseit a hatálybalépésekor folyamatban levő ügyekben is alkalmazni kell.

(2) Ez a rendelet — a külföldi bizonyítványok és oklevelek elismeréséről szóló 2001. évi C. törvény rendelkezéseivel együtt —

*a)* a szakmai képesítések elismeréséről szóló, 2005. szeptember 7-i 2005/36/EK európai parlamenti és tanácsi irányelvnek, valamint

*b)* a szakmai képesítések elismeréséről szóló 2005/36/EK irányelv és a belső piaci információs rendszer keretében történő igazgatási együttműködésről szóló 1024/2012/EU rendelet (az IMI-rendelet) módosításáról szóló, 2013. november 20-i 2013/55/EU európai parlamenti és tanácsi irányelvnek való megfelelést szolgálja.